Oksidoreduktaasit

**Oksidoreduktaasit** ovat entsyymejä, jotka katalysoivat hapetus-pelkistysreaktioita. Oksidoreduktaasit siirtävät elektronin elektronin luovuttajalta eli pelkistimeltä elektronin vastaanottajalle eli hapettimelle. Pelkistin tai hapetin voi olla epäorgaaninen ioni tai orgaaninen yhdiste. Monet oksidoreduktaaseihin kuuluvat entsyymit vastaanottavat tai siirtävät elektronit erityisille kofaktoreille. Jos hapetus- tai pelkistysreaktio tapahtuu hiiliatomissa, johon on liittyneenä happiatomi, on kofaktorina tyypillisimmin NAD<sup>+</sup> tai NADP<sup>+</sup>. FAD tai FMN toimivat kofaktoreina silloin, kun oksidoreduktaasin katalysoima reaktio tapahtuu hiiliatomissa, johon ei ole sitoutunut happiatomia. Oksidoreduktaasien EC-numerossa ensimmäinen numero on 1. Oksidoreduktaasit nimetään virallisesti muodossa elektronien luovuttaja:elektronien vastaanottaja-oksidoreduktaasi.

## Luokittelu
Oksidoreduktaasien EC-numerot määräytyvät niiden katalysoimien reaktioiden ja elektronien luovuttajien tai vastaanottajien mukaan. Luokittelu on seuraava.
*EC 1.1.x.x - Entsyymien katalysoimissa reaktioissa elektroneja luovuttavana ryhmänä on CH-OH-ryhmä
*EC 1.2.x.x - Entsyymien katalysoimissa reaktioissa elektroneja luovuttavana ryhmänä on aldehydiryhmä
*EC 1.3.x.x - Entsyymien katalysoimissa reaktioissa elektroneja luovuttavana ryhmänä on CH-CH-ryhmä
*EC 1.4.x.x - Entsyymien katalysoimissa reaktioissa elektroneja luovuttavana ryhmänä on CH-NH<sub>2</sub>-ryhmä
*EC 1.5.x.x - Entsyymien katalysoimissa reaktioissa elektroneja luovuttavana ryhmänä on HC=NH-ryhmä
*EC 1.6.x.x - Entsyymien katalysoimissa reaktioissa elektroneja luovuttavana ryhmänä on NADH tai NADPH
*EC 1.7.x.x - Entsyymien katalysoimissa reaktioissa elektroneja luovuttavana ryhmänä on jokin muu typpiatomeja sisältävä ryhmä
*EC 1.8.x.x - Entsyymien katalysoimissa reaktioissa elektroneja luovuttavana ryhmänä on jokin rikkiatomeja sisältävä ryhmä
*EC 1.9.x.x - Entsyymien katalysoimissa reaktioissa elektroneja luovuttavana ryhmänä on hemiryhmä
*EC 1.10.x.x - Entsyymien katalysoimissa reaktioissa elektroneja luovuttavana ryhmänä on difenoli
*EC 1.11.x.x - Entsyymien katalysoimissa reaktioissa elektroneja vastaanottavana ryhmänä on peroksidi
*EC 1.12.x.x - Entsyymien katalysoimissa reaktioissa elektronien luovuttajana on vety
*EC 1.13.x.x - Entsyymien katalysoimissa reaktioissa elektronien vastaanottajana on happi
*EC 1.14.x.x - Entsyymien katalysoimissa reaktioissa elektronien vastaanottajana on happi ja lisäksi reaktiossa on substraatin lisäksi kofaktori elektronien luovuttajana
*EC 1.15.x.x - Entsyymien katalysoimissa reaktioissa elektronien vastaanottajana on superoksidiradikaali
*EC 1.16.x.x - Entsyymit hapettavat metalli-ioneja
*EC 1.17.x.x - Entsyymien katalysoimissa reaktioissa elektroneja luovuttavana ryhmänä on CH- tai CH2-ryhmä
*EC 1.18.x.x - Entsyymien katalysoimissa reaktioissa elektroneja luovuttavana ryhmänä on rauta-rikkiproteiini
*EC 1.19.x.x - Entsyymien katalysoimissa reaktioissa elektroneja luovuttavana ryhmänä on pelkistynyt flavodoksiini
*EC 1.20.x.x - Entsyymien katalysoimissa reaktioissa elektroneja luovuttavana ryhmänä on fosfori- tai arseeniyhdiste
*EC 1.21.x.x - Entsyymien katalysoimissa reaktioissa X-H- ja Y-H-sidos katkeaa ja muodostuu X-Y-sidos
*EC 1.22.x.x - Entsyymien katalysoimissa reaktioissa elektronien luovuttajana on halogeeni
*EC 1.97.x.x - Muut oksidoreduktaasit

## Lähteet

## Aiheesta muualla